सियासत गरमाई; CM सुक्खू बोले- पूरी BJP फंसाने में जुटी, कल प्रदेशभर में प्रदर्शन करेगी कांग्रेस
Chief Minister Sukhvinder Singh Sukhu targets the center | Rahul Gandhi (दैनिक भास्कर) मानहानि केस में राहुल गांधी को 2 साल की सजा होने पर हिमाचल प्रदेश के मुख्यमंत्री सुक्खू भड़क गए और उन्होंने केंद्र सरकार पर पलटवार किया।
कांग्रेस नेता राहुल गांधी के मानहानि मामले की गूंज दिल्ली से पहाड़ों तक सुनाई दी। राहुल गांधी को लेकर प्रदेश में भी सियासत गर्म हो गई है। सुक्खू सरकार को BJP को हाथों-हाथ घेरने का हथियार मिल गया है। वहीं, मुख्यमंत्री सुखविंदर सुक्खू और कांग्रेस प्रदेशाध्यक्ष प्रतिभा सिंह ने इसे राजनीतिक द्वेष की भावना से की गई कार्रवाई बताया। इस मामले में कांग्रेस ने कल प्रदेशभर में प्रदर्शन करने का निर्णय लिया है।
मुख्यमंत्री सुक्खू ने केंद्र सरकार पर पलटवार करते हुए कहा कि राहुल गांधी और उनके परिवार पर अंगुली उठाना राजनीतिक चाल है। मीडिया से बातचीत में उन्होंने कहा कि गांधी परिवार ने देश की एकता व अखंडता के लिए कुर्बानियां दी हैं, लेकिन पूरी BJP और सरकारी अमला उन्हें फंसाने में जुटा है। राहुल एकमात्र ऐसे नेता हैं, जिन्होंने लोकतंत्र को बचाने के लिए कन्याकुमारी से जम्मू-कश्मीर तक पदयात्रा की।
उन्होंने देश की एकता व अखंडता के लिए पहले अपनी दादी को, फिर पिता को खोया।
नेताओं पर केस दर्ज होना आम बात हो गई: CM
CM सुक्खू ने कहा कि गांधी परिवार इस षड्यंत्र से घबराने वाला नहीं है। राहुल गांधी पर उंगली उठाने के लिए सरकार झूठ बोलकर सच साबित करने की कोशिश कर रही है। राजनेताओं पर केस दर्ज होना अब आम बात हो गई है। राहुल गांधी कांग्रेस के नेता हैं और प्रदेश कांग्रेस उनके साथ कंधे से कंधा मिलाकर खड़ी है। वह जो भी राजनीतिक लड़ाई लड़ेंगे, प्रदेश कांग्रेस उनके साथ है।
सदन में भी गूंजा राहुल गांधी मामला
सत्र के दौरान राहुल गांधी को सजा मामला BJP विधायक विपिन सिंह परमार ने सदन में भी उठाया। इस पर सदन में हंगामा हुआ। स्पीकर कुलदीप सिंह पठानिया ने राहुल गांधी से जुड़ा सारा रिकॉर्ड विधानसभा की कार्यवाही से हटा दिया है। लंच ब्रेक के बाद स्पीकर ने रुलिंग देते हुए कहा कि कोई भी उस बात का जिक्र नहीं करेगा, जब तक पेपर हाउस में टेबल नहीं हो जाता।
लोअर कोर्ट के फैसले को अपर कोर्ट में देंगे चुनौती: प्रतिभा
प्रदेश कांग्रेस अध्यक्ष एवं सांसद प्रतिभा सिंह ने राहुल गांधी पर मानहानि मामले में कोर्ट के फैसले को दुर्भाग्यपूर्ण बताया। प्रतिभा सिंह ने कहा है कि राहुल गांधी सच की लड़ाई लड़ रहे हैं। जीत हमेशा सच की होती है। पूरी कांग्रेस राहुल गांधी के साथ खड़ी है। अन्याय के खिलाफ न्याय की लड़ाई जारी रहेगी। इस फैसले के खिलाफ ऊपरी अदालत में गुहार लगाई जाएगी और राहुल गांधी निर्दोष साबित होंगे।
कल प्रदेशभर में प्रदर्शन करेगी कांग्रेस 
कांग्रेस महासचिव अमित पाल ने बताया कि राहुल गांधी के मानहानि मामले में कांग्रेस पार्टी कल प्रदेश के सभी जिला व ब्लाक मुख्यालय में प्रदर्शन करेगी। उन्होंने कहा कि राहुल गांधी के खिलाफ यह फैसला राजनीतिक दबाव के चलते आया है।
गांधी परिवार कई मामले में जमानत पर : जयराम
नेता प्रतिपक्ष जयराम ठाकुर ने कहा कि यह हकीकत है कि गांधी परिवार एक नहीं कई मामले में जमानत पर चल रहा है। उन्होंने कहा की मानहानि केस में राहुल गांधी को 2 साल की सजा हुई है। उन्होंने कहा कि BJP विधायक विपिन सिंह परमार ने इस मामले पर विधानसभा में रेफरेंस दिया तो विधानसभा अध्यक्ष ने आपत्ति जताई और टिप्पणी को कार्यवाही से निकालने की बात कही।
जयराम ठाकुर ने कहा कि कांग्रेस का कोई ऐसा विधायक नहीं है जो प्रधानमंत्री नरेंद्र मोदी के खिलाफ नहीं बोलता। अगर व्यवस्था लागू करनी है तो सब पर लागू की जाए।